钦定古今图书集成/历象汇编/乾象典/第057卷 > 元熊朋来经说 > 《月令中星》
## 钦定古今图书集成/历象汇编/乾象典/第057卷 > 元熊朋来经说 > 《月令中星》

《尧典》“四仲月中星如火。”虚、昴，各指一星而言。中春星
鸟，本是柳与星，而以鹑鸟言之。火虽心星，而氐、房亦
皆大火之次也。《月令》中星，孟春月建寅，日躔亥，自有
危、室、壁，而但言室，昏参、旦尾，亦各举其一宿，以记中
星。中春月卯日戌，有奎、娄、胃，而但言奎，言日初入戌，
即躔奎。昏旦鬼斗中，不言鬼、斗，而言弧建，弧在鬼南，
建在斗上。季春月辰日，酉有胃、昴，而但言胃昏星旦
牛中，亦不但星牛。孟夏月巳日，申有毕、觜、参、井，而但
言毕，亦谓初入申，在毕，昏旦翼、女中，则轸与虚、危以
次中矣。中夏月午日，未有井、鬼、柳，而但言东井，“昏亢、
旦危中”，以次及馀星也。季夏月未日午有柳星、张，而
但言柳，昏有氐、房、心，中言“大火”，则氐、房在焉。旦奎中，
亦有娄、胃，随中气浅深而中。孟秋月申日巳，先有《翼》
而言轸，此不以中气初过言，而究其在巳之末。躔昏
建星中，宜言斗而言“建”，但毕中则以次觜参中可知。
中秋月酉日在辰，当躔轸末度，以及角、亢，而专言“角”，
举中以见首。末昏旦牛参中，不言参而言觜，三星附
参中，举小以见大也。季秋月戌日卯有氐房心，而但
言房，犹《中秋》言角也。角旦虚柳，亦举一星为记。孟冬
月亥日寅有尾箕，而但言尾，记初入寅之度也。昏危
旦星，中接上月虚柳言之。中冬月子日丑，有斗牛，但
言斗入寅首，躔斗度以次及牛，不言可知。昏壁旦轸，
中接上月包，室翼二星在其中矣。“季冬建丑日躔子，
有女虚、危”，但言女初入子先女度也。“昏娄旦氐中大
扺”，太阳行度与昏旦中星，皆以中气过后言之，《尧典》
《月令》皆然。若专指一星，而谓此一月专在是星，则固哉！其言星而证之天文，必有不令之处。俗儒谓《尧典》
中星与《月令》差，又谓《月令》中星与今逐月中星复差。
不思中气有浅深，中星有推移，执《月令》每月所指三
星，而谓是月专在是星，宜其不合矣。愚按：太阳以逐
月中气，后移一辰，自有定法。如昏旦中星，只当以月
建对冲昏旦互求之。孟春昏中之星，即孟秋旦中之
星，孟夏旦中之星，即孟冬昏中之星，不可拘一月一
星。《传》曰：“火中寒暑乃退。”六月初昏，心星中而暑退。十
二月平旦，心星中而寒退。此即求昏旦中星之捷法
也。